钦定古今图书集成/理学汇编/文学典/第102卷 > 黄鲁曾〈河水〉
## 钦定古今图书集成/理学汇编/文学典/第102卷 > 黄鲁曾〈河水〉

按《列朝诗集》，“鲁曾字得之，正德丙子举于乡，以《易》魁
其经。十五年，而弟省曾字勉之，亦以《春秋》首举。勉之
一再试不利，辄弃去，为古学而得之，与中表皇甫冲、
海盐王文禄老于公车分宜，闻三生才久困，欲招致
之，不能得也。勉之卒又十五年，得之年七十五，治装
将北行，属疾而卒。得之长身修髯，状貌类河朔大侠。”
父授产千金，悉以寘书。其学无所不窥，勉之北面，事
空同熏染。北学得之，词必己出，不欲寄人篱下，亦往
往希风。李何，于甫氏兄弟为外昆，故甫氏之少学得
之汝南居多，而后乃屡迁焉。得之诗多散佚，其子德
水，字清甫，撰《国华集》。

按《苏州府志》：“黄鲁曾，字得之。父异，授千金，尽构书，父谯让对曰：‘昔人谓黄金满籯，不如一经矧五车乎？窃
鄙时义，探古文辞，为文闳衍，好奇纵谲。正德丙子，魁
《易经》，屡上春官不第。同年崔桐时为礼部侍郎，讽曰：
‘子日暮，礼曹司务员缺，姑屈效一官可乎’？鲁曾笑而
拒之，出曰：‘咄嗟崔生，安知余之心哉！方今专重进士，
即才如董、贾，学擅班、杨，问之非进士，终赧颜汗心矣’’。”
性狷介，不能容物，里儿以催科逞侮。鲁曾上书李推
官士允，略曰：“一介不取，仆之志也；倚马万言，仆之才
也。”李览为之敛容，卒当侮者罪。所著多《愤世刺时》之
篇。子河水，初名德水，字清父。少不事生产，父卒，家益
落，日坐空楼读书。虽为县学弟子，乐与山林之士游，
行必挟书。遇鬻书者不得直，即解衣质之。尝至都门，
成国公朱某诵其诗，一见欢若平生，遂舍之。诸公卿
大夫无不敬礼。河水感时叹逝，皆韵而为诗，曰《燕市
集》。及归，遍涉山川，纪游胜事，曰《碧鸡集》。年仅四十三
卒。